AU ร่วงแรง 9% ต่ำสุดในรอบ10 เดือน โบรกฯชี้ปีนี้รายได้โตดีแนะทยอยสะสมอัพไซด์สูง 31%   
AU ร่วงแรง 9% ต่ำสุดในรอบ10 เดือน โบรกฯชี้ปีนี้รายได้โตดีแนะทยอยสะสมอัพไซด์สูง 31% โดย ณ เวลา 15.12 น. อยู่ที่ระดับ 8.55 บาท ลบ 0.85 บาท หรือ 9.04% ด้วยมูลค่าซื้อขาย 29.39 ล้านบาท
5 ก.ค. 2561

ผู้สื่อข่าวรายงานว่า บริษัท อาฟเตอร์ ยู จำกัด (มหาชน) หรือ AU ณ เวลา 15.12 น. อยู่ที่ระดับ 8.55 บาท ลบ 0.85 บาท หรือ 9.04% ด้วยมูลค่าซื้อขาย 29.39 ล้านบาท ราคาหุ้นปรับตัวแรงในรอบ 9 เดือน โดยนับตั้งแต่หุ้นยืนที่ระดับ 8.55 บาท เมื่อวันที่ 10 ก.ย. 2560

บล.โนมูระ พัฒนสิน ระบุในบทวิเคราะห์ มีมุมมอง neutral ต่อข้อมูลที่ได้รับจาก IR เรื่องการปิดสาขาที่ “สนามบินดอนเมือง” เพื่อรอการย้ายสถานที่จากจุดเดิมไปยังด้านในอาคารผู้โดยสาร เนื่องจากที่ผ่านมาสาขาสนามบินดอนเมืองเป็นสาขาที่ทำยอดขายไม่ได้ตามเป้าจากไม่ได้รับความนิยมเท่าที่ควรเพราะสถานที่ตั้งร้านไม่อยู่ในจุดที่คนเดินผ่านพลุกพ่าน ทำให้มองว่าการปิดสาขาไม่น่าสงผลกระทบต่อรายได้ของบริษัทฯ อย่างมีนัยสำคัญ
อย่างไรก็ตามยังคงกำไรสุทธิปี 2018F ที่ 177 ลบ. (+37%y-y) เนื่องจากมองว่ารายได้ของ AU ยังคงเติบโตอย่างต่อเนื่องตามคาดจาก i) แผนการขยายสาขาที่ยังคงเป็นไปตามเป้าโดย YTD มีสาขาทั้งสิ้น 31 สาขา (เป้า 2018F ที่ 37 สาขา) ii) SSSG ของทั้งปีคาดว่าน่าจะทำได้ที่ +2% จากการออกเมนูใหม่ที่ค่อนข้างได้รับความนิยม ทั้งนี้แนะนำ “ทยอยสะสม” จากราคาปัจจุบันที่มี upside กว่า 31%
มีมุมมอง  Neutral ต่อข้อมูลที่ได้ โดยถึงแม้ AU จะมีการปิดสาขา แต่คาดว่าไม่มีผลกระทบต่อรายได้เนื่องจากที่ผ่านมาสาขาสนามบินดอนเมืองเป็นสาขาที่ทำยอดขายไม่ได้ตามเป้า อีกทั้งยังเป็นการปิดเพียงชั่วคราวเพื่อรอเวลาย้าย จึงทำให้มองว่าจะส่งผลดีต่อตัวธุรกิจเอง ดังนี้ 1) ลดภาระค่าเช่าในสนามบินที่สูงกว่าทำเลอื่นๆ และ 2) ทำเลใหม่ที่กำลังจะย้ายไปมีแนวโน้มที่จะสร้างรายได้ได้มากกว่าที่เดิม
คงคำแนะนำ NEUTRAL ที่ TP18F 13.0 บาท แนะนำเริ่มทยอยสะสมหลังจากราคากลับมามี upside มากขึ้น โดยมองว่า AU ยังมีความน่าสนใจกว่ากลุ่มฯ ทั้งในแง่ของกำไรสุทธิที่คาดโตเฉลี่ย CAGR18F-20F +27% และ potential upsides อย่างการ co-branding AU x Starbucks และ AU x AirAsia บวกกับการก้าวสู่ Inter- brand (มาเลเซีย) ในปี 2019F